KIRJALLINEN KYSYMYS E-3828/02

esittäjä(t): Freddy Blak (GUE/NGL) komissiolle

(9. tammikuuta 2003)

Aihe: Dansk Retursystem A/S teknisenä kaupan esteenä

Pakkauksista ja pakkausjätteistä annetussa Euroopan parlamentin ja neuvoston direktiivissä 94/62/EY(1) olevien 1 ja 7 artiklan mukaan yhteisössä on ehkäistävä kaupan esteiden syntyminen sekä kilpailun vääristyminen ja rajoittuminen ja järjestelmät on suunniteltava niin, että tuontituotteet pääsevät markkinoille ilman syrjintää.

Siksi on hämmästyttävää, että tällaiset kaupan esteet ja tuontitavaroiden syrjintä sallitaan Tanskassa, jossa Dansk Retursystem A/S estää vapaata kilpailua.

Kilpailua estetään muun muassa vaatimuksella, että tuontituotteet voidaan saattaa markkinoille aikaisintaan neljä viikkoa sen jälkeen kun niistä on tehty ilmoitus Dansk Retursystem A/S:lle (oluen ja tiettyjen virvoitusjuomien pakkausten pantteja ja keräystä koskevan, 24. elokuuta 2004 annetun tiedonannon nro 713 9 §:n 3 kohta).

Lisäksi tuoja velvoitetaan ilmoittamaan arvio ilmoituksen jälkeisten kahden kuukauden aikaisesta myynnin määrästä tai ilmoittamaan viikoittainen todellinen myynnin määrä (yllä mainitun tiedonannon 11 §:n 2 kohta), mikä on arveluttavaa, koska Dansk Retursystem A/S:n johtokunnan kymmenestä jäsenestä kaksi edustaa Carlsberg-yhtiötä ja kaksi Bryggerigruppen-yhtymää, joiden osuus olutmarkkinoista on yhteensä 90 prosenttia (http://www.carlsberg.com ja http://www.bryggerigruppen.dk). Näillä kahdella suurimmalla yrityksellä on siten vapaasti käytettävissään arvioituja tuontimääriä koskevat tiedot.

Yksittäisiin tuontituotteisiin on lisäksi tehtävä erilaisia panttimerkintöjä, mikä yhdessä monista lomakkeista ynnä muusta aiheutuvien hallinnollisten kulujen kanssa lisää tuojan kustannuksia huomattavasti.

Yllä olevien määräysten johdosta on lähes mahdotonta tuoda ulkomaista olutta Tanskan markkinoille. Komissiota pyydetään siksi ilmoittamaan, mihin toimiin se aikoo ryhtyä tämän kaupan esteen ja syrjinnän poistamiseksi.

(1) EYVL L 365, 31.12.1994, s. 10.

Margot Wallströmin komission puolesta antama vastaus

(21. helmikuuta 2003)

Pakkauksista ja pakkausjätteistä 20 päivänä joulukuuta 1994 annetulla Euroopan parlamentin ja neuvoston direktiivillä 94/62/EY on kaksi päätavoitetta: suojella ympäristöä ja suojella

sisämarkkinoiden toimintaa. Näin ollen direktiivillä pyritään ensisijaisesti estämään pakkausjätteen synty ja lisätavoitteena on pakkausten uudelleenkäyttö, kierrätys ja muut talteenoton menetelmät, jolloin suoranaista käytöstä poistuvaa jätettä jää vähemmän.

Vuoden 2002 aikana Tanska ilmoitti komissiolle teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY(1) mukaisesti valmisteilla olleesta lainsäädännöstään, joka koskee oluen ja tiettyjen virvoitusjuomien pakkausten keräys- ja panttimaksujärjestelmää(2). Komissio tutki kyseisen kansallisen lainsäädännön suhteessa yhteisön perustamissopimukseen ja sekundaarilainsäädäntöön, kuten direktiiviin 94/62/EY. Ilmoitetun lainsäädäntöehdotuksen tekstin ja Tanskan viranomaisten toimittamien tietojen perusteella komissio totesi, että asiassa ei rikota tavaroiden vapaata liikkuvuutta koskevia perustamissopimuksen määräyksiä eikä direktiiviä 94/62/EY. Komissio katsoi kuitenkin, että järjestelmän toteuduttua olisi varmistettava, että se ei synnytä tavoitteeseen nähden kohtuuttomia kaupan esteitä ja että olisi tarpeen seurata järjestelmän käytännön toimintaa, jotta voitaisiin varmistua siitä, että edellä mainittua yhteisön lainsäädäntöä noudatetaan.

Tähän mennessä komissiolle ei ole tullut tietoja, jotka osoittaisivat Tanskan kyseisen lainsäädännön rikkovan yhteisön oikeutta. Komissio on tutkinut parlamentin jäsenen toimittamat uudet tiedot. Ilmoitusmenettelyihin, myyntitietojen luovuttamiseen ja merkintöihin liittyen kuvatut tilanteet eivät saatavilla olevien tietojen perusteella sinällään ole tavaroiden vapaata liikkuvuutta koskevien yhteisön perustamissopimuksen määräysten tai direktiivin 94/62/EY vastaisia. Tarvittaisiin lisää tietoa, jotta voitaisiin arvioida liittyykö tähän tapaukseen yhteisön oikeuden vastaisia piirteitä. Jos komissio saa tietoja, joiden perusteella voitaisiin epäillä yhteisön oikeutta rikotun, komissio voi oma-aloitteisesti ryhtyä tutkimaan asiaa ja aloittaa tarvittaessa yhteisön perustamissopimuksen 226 artiklan mukaisen, yhteisön oikeuden rikkomisesta johtuvan menettelyn.

(1) EYVL L 204, 21.7.1998.

(2) Lisätietoa Tanskan ilmoituksesta komission verkkosivuilla osoitteessa: http://europa.eu.int/comm/enterprise/tris/pisa/app/search/index.cfm?fuseaction=pisa_notif_overview&iYear=2002&inum=98&lang=EN&sNLang=EN.